ᱚᱦᱬᱮ

ᱚᱦᱬᱮ  ᱨᱚᱲ ᱫᱚ ᱚᱬᱮ ᱨᱚᱲ ᱠᱷᱚᱱ ᱦᱮᱡ ᱟᱠᱟᱱᱟ ᱾ ᱚᱬᱮ ᱨᱮᱱᱟᱜ ᱢᱮᱱᱮᱛ ᱫᱚ ᱧᱩᱢ ᱥᱟᱨᱦᱟᱣ ᱠᱟᱛᱮ,ᱟᱡ ᱴᱷᱮᱱ ᱟᱯᱱᱟᱨᱚᱜ , ᱫᱩᱞᱟᱹᱲᱚᱜ , ᱜᱩᱸᱜᱩᱫᱚᱜ , ᱥᱚᱦᱟᱜᱚᱜ , ᱥᱩᱨᱚᱜ ,ᱞᱮᱠᱟᱱ ᱥᱟᱨᱦᱟᱣ ᱱᱮᱦᱚᱨ ᱠᱟᱱᱟ ᱾ ᱱᱚᱶᱟ ᱫᱚ ᱦᱚᱲ ᱞᱟᱹᱜᱤᱫ ᱦᱚᱸ ᱵᱚᱝᱜᱟ ᱛᱟᱞᱟ ᱟᱠᱟᱱ ᱦᱟᱯᱲᱟᱢ ᱞᱟᱹᱜᱤᱫ ᱦᱚᱸ ᱦᱩᱭ ᱫᱟᱲᱮᱭᱟᱜ-ᱟ ᱾ ᱢᱟᱹᱱᱢᱤ ᱞᱟᱹᱜᱤᱫ ᱫᱚ ᱥᱚᱦᱨᱟᱭ ᱜᱟᱹᱭ ᱫᱟᱬᱟ ᱨᱮ , ᱦᱮᱲᱦᱮᱫ ᱥᱮᱨᱮᱧ ᱨᱮ ᱟᱸᱡᱚᱢᱚᱜ-ᱟ ᱾ ᱵᱚᱝᱜᱟ ᱛᱟᱞᱟ ᱟᱠᱟᱱ ᱦᱟᱯᱲᱟᱢ ᱠᱚ ᱞᱟᱹᱜᱤᱫ ᱫᱚ ᱚᱠᱛᱚ ᱡᱟᱹᱱᱤᱡ ᱡᱟᱱᱟᱢ ᱢᱟᱦᱟ ᱜᱩᱨ ᱢᱟᱦᱟ ᱠᱚᱨᱮ ᱟᱸᱡᱚᱢᱚᱜ-ᱟ ᱾

ᱟᱭᱳ ᱚᱦᱬᱮ
ᱡᱟᱱᱟᱢ ᱟᱭᱳ ᱜᱳᱢ ᱡᱟᱱᱟᱢ ᱠᱤᱫᱤᱧ,

ᱠᱚᱞᱮ ᱵᱟᱞᱮᱨᱮᱢ ᱦᱟᱨᱟ ᱠᱤᱫᱤᱧ,

ᱤᱧ ᱛᱟᱦᱮᱸᱱ ᱫᱤᱥᱚᱢ ᱟᱭᱳ ᱜᱳ,

ᱪᱟᱜ ᱵᱟᱢ ᱮᱢᱟᱫᱤᱧ ᱾ [᱒ ᱫᱷᱟᱣ]

ᱡᱟᱱᱟᱢ ᱟᱲᱟᱝ ᱴᱟᱲᱟᱝ ᱴᱟᱲᱟᱝ,

ᱢᱮᱱᱟᱜ ᱟᱠᱟᱱ ᱨᱟᱲᱟᱝ ᱨᱟᱲᱟᱝ,

ᱚᱞ ᱪᱤᱠᱤ ᱦᱚᱦᱚ ᱟᱢᱟᱭ,

ᱫᱮᱞᱟᱝ ᱢᱟᱲᱟᱝ ᱢᱟᱲᱟᱝ ᱾ [᱒ ᱫᱷᱟᱣ]

ᱥᱟᱨᱱᱟ ᱫᱷᱚᱨᱚᱢ ᱨᱤᱞᱟᱹ ᱢᱟᱞᱟ,

ᱥᱟᱶᱦᱮᱫ ᱢᱟ ᱵᱤᱨ ᱛᱟᱞᱟᱨᱮ,

ᱥᱚᱱᱟ ᱪᱟᱛᱚᱢ ᱛᱮ ᱩᱢᱩᱞ ᱠᱟᱜ ᱢᱮ,

ᱡᱟᱦᱮᱨ ᱢᱟ ᱜᱟᱲ ᱛᱟᱞᱟᱨᱮ ᱾ [᱒ ᱫᱷᱟᱣ]

 ᱜᱩᱨᱩ ᱚᱦᱬᱮ 
ᱡᱟᱱᱟᱢ ᱞᱮᱱᱟᱢ ᱨᱟᱹᱜᱷᱩ ᱢᱩᱨᱢᱩ,
ᱟᱢᱜᱮ ᱚᱞ ᱜᱩᱨᱩ,

ᱟᱞᱮ ᱥᱤᱠᱷᱟᱹᱣ ᱮ ᱵᱷᱮᱡᱟ ᱞᱮᱫ ᱢᱮ.        ᱟᱢ ᱫᱚ ᱢᱟᱨᱟᱝ ᱵᱳᱨᱳ ᱾

ᱢᱟᱹᱱᱢᱤ ᱨᱩᱯᱛᱮ ᱥᱮᱨᱢᱟ ᱵᱚᱸᱜᱟ,
ᱟᱢ ᱫᱚᱢ ᱟᱬᱜᱚ ᱞᱮᱱ,

ᱦᱤᱡᱩᱜ ᱦᱤᱡᱩᱜ ᱛᱮ ᱟᱞᱮ ᱜᱟᱫᱮᱞ ᱛᱮ,
ᱟᱢ ᱫᱚᱢ ᱛᱟᱭᱚᱢ ᱞᱮᱱ ᱾

ᱮᱢᱟᱫ ᱞᱮᱭᱟᱢ ᱚᱞ ᱪᱤᱠᱤ,
ᱵᱤᱫᱩ ᱪᱟᱸᱫᱟᱱ ᱥᱟᱹᱠᱷᱤ,

ᱚᱠᱚᱭ ᱧᱮᱞ ᱛᱟᱢ ᱟᱢ ᱵᱟᱝᱠᱟᱱ,
ᱫᱩᱞᱟᱹᱲᱤ ᱚᱞ ᱪᱤᱠᱤ ᱾

ᱦᱚᱦᱚ ᱟᱢᱟᱞᱮ ᱦᱟᱞᱚ ᱵᱟᱛᱚ, 
ᱜᱚᱰᱚᱜ ᱠᱟᱱᱟᱞᱮ ᱡᱚᱛᱚ,

ᱟᱞᱚᱢ ᱩᱠᱩᱱᱟ ᱫᱩᱜ ᱠᱟᱜ ᱢᱮ,
ᱢᱟᱞᱚᱴᱚᱜ ᱠᱟᱱ ᱡᱚᱛᱚ ᱾

ᱵᱟᱢ ᱥᱚᱫᱚᱨᱚᱜ ᱫᱟᱱᱟᱝ ᱠᱚᱜ ᱢᱮ,
ᱟᱢ ᱜᱮ ᱦᱚᱲ ᱠᱚ ᱨᱚᱲ ᱢᱮ ,

ᱠᱟᱹᱯᱤ ᱰᱩᱝᱜᱽᱨᱤ ᱫᱷᱤᱨᱤ ᱫᱚᱞᱟᱱ ᱨᱮ,
ᱪᱟᱹᱯᱩ ᱠᱟᱛᱮ ᱠᱚ ᱨᱚᱲ ᱢᱮ ᱾

ᱟᱫᱚᱜ ᱠᱟᱱᱟ ᱥᱚᱱᱮᱨ ᱥᱟᱨᱱᱟ,
ᱧᱩᱛᱩᱢᱚᱜ ᱠᱟᱱ ᱯᱷᱟᱹᱨᱱᱟ, 

ᱟᱸᱡᱮᱫᱚᱜ ᱠᱟᱱ ᱥᱟᱶᱛᱟ ᱡᱷᱟᱨᱱᱟ,
ᱵᱮᱱᱟᱣᱜ ᱠᱟᱱᱟ ᱠᱷᱮᱨᱱᱟ ᱾

ᱦᱟᱸᱰᱮ ᱱᱷᱟᱰᱮ ᱵᱟᱞᱮ ᱩᱪᱟᱹᱲᱚᱜ,
ᱡᱮᱢᱚᱱ ᱟᱞᱚᱞᱮ ᱩᱡᱟᱹᱲᱚᱜ,

ᱠᱷᱚᱡᱚᱜ ᱠᱟᱱᱟ ᱞᱮ ᱥᱟᱨᱱᱟ ᱜᱟᱡᱟᱲᱚᱜ,
ᱤᱱᱟᱹᱜᱮ ᱟᱢ ᱥᱟᱶ ᱨᱚᱯᱚᱲᱚᱜ ᱾

ᱵᱟᱨᱦᱮ ᱡᱚᱱᱚᱲ
ᱟᱭᱳ ᱚᱦᱬᱮ ᱫᱚ , ᱟᱡᱚᱢ ᱠᱟᱛᱮ ᱪᱮᱫᱟᱜ ᱟᱨ ᱜᱩᱨᱩ ᱚᱦᱬᱮ ᱫᱚ ᱢᱚᱴ ᱛᱮ ᱜᱟᱵᱟᱱᱟᱜ ᱠᱟᱱᱟ ᱾

ᱥᱟᱹᱠᱷᱭᱟᱹᱛ